[pic] | EUROPA-KOMMISSIONEN |

Bruxelles, den 18.10.2010

KOM(2010) 559 endelig

MEDDELELSE FRA KOMMISSIONEN TIL DET EUROPÆISKE RÅD

Meddelelse fra Kommissionen i henhold til artikel 355, stk. 6, i traktaten om Den Europæiske Unions funktionsmåde om den franske regerings initiativ til ændring af Saint-Barthélemys status i forhold til Unionen

MEDDELELSE FRA KOMMISSIONEN TIL DET EUROPÆISKE RÅD

Meddelelse fra Kommissionen i henhold til artikel 355, stk. 6, i traktaten om Den Europæiske Unions funktionsmådeom den franske regerings initiativ til ændring af Saint-Barthélemys status i forhold til Unionen

Den Franske Republik har på grundlag af artikel 355, stk. 6, i TEUF forelagt Det Europæiske Råd et initiativ, der vil ændre øen Saint-Barthélemys status over for EU. For tiden finder artikel 355, stk. 1, sammenholdt med artikel 349 i TEUF anvendelse på dette område. Initiativet fra Den Franske Republik vil have den virkning, at Saint-Barthélemy fra den 1. januar 2012 får status af OLT (oversøisk lande og territorium) og derved bliver omfattet af artikel 355, stk. 2, i TEUF og fjerde del i samme traktat.

Artikel 355, stk. 6, i TEUF bestemmer: "Det Europæiske Råd kan på den berørte medlemsstats initiativ vedtage en afgørelse om ændring af den status, som de i stk. 1 og 2 nævnte danske, franske eller nederlandske lande eller territorier har i forhold til Unionen. Det Europæiske Råd træffer afgørelse med enstemmighed efter høring af Kommissionen."

I overensstemmelse med denne bestemmelse har Rådet [ dato skal præciseres ] hørt Kommissionen om dette initiativ.

Kommissionen har i medfør af artikel 355 i TEUF undersøgt Frankrigs initiativ med hensyn til de virkninger, som ændringerne kan medføre. I medfør af disse bestemmelser og med virkning fra den dato, hvor ændringen af Saint-Barthélemys status træder i kraft, vil EU-retten med undtagelse af fjerde del i TEUF ikke længere finde anvendelse på Saint-Barthélemy.

På baggrund af denne undersøgelse vurderer Kommissionen, at denne meddelelse bør tage stilling til forholdene på det monetære og det skattemæssige område.

Vedrørende det monetære regime

Det fremgår af de dokumenter, som Frankrig har fremsendt til Det Europæiske Råd, at Frankrig fortsat ønsker, at euroen anvendes på Saint-Barthélemy. Til dette formål bør der indgås en monetær konvention mellem Frankrig og Den Europæiske Union for at sikre anvendelsen af fællesskabsretten på områder, der er væsentlige for Den Økonomiske og Monetære Unions funktionsmåde (navnlig den monetære og finansielle lovgivning og lovgivningen om hvidvaskning af penge og falskmøntneri), og den bør udformes som de eksisterende konventioner og konventionerne under forhandling.

I den skriftlige redegørelse, som Frankrig vedlægger sit initiativ, erklæres det udtrykkeligt, at Frankrig vil "indgå de forpligtelser, der anses for at være nødvendige for, at reglerne om bekæmpelse af falskmøntneri, bekæmpelse af ulovlige kapitalstrømme og bekæmpelse af hvidvaskning af penge kan finde anvendelse på Saint-Barthélemy, og for administrativt samarbejde".

Kommissionen noterer sig dette engagement og vil rettidigt anbefale Rådet, at der åbnes forhandlinger med henblik på indgåelse af en monetær konvention mellem EU og Frankrig på basis af artikel 219, stk. 3, i TEUF. Denne anbefaling vil navnlig omfatte forslag til de forhandlingsdirektiver, der er nødvendige til formålet. I overensstemmelse med gældende praksis vedrørende udarbejdelse af monetære konventioner vil Den Europæiske Centralbank blive inddraget i forhandlingerne.

Vedrørende skattesystemet

For at få det indre marked til at fungere optimalt har Unionen fastsat en politik om god forvaltning på skatteområdet, der er beskrevet i Kommissionens meddelelse KOM(2009) 201. Denne politik omfatter bl.a. bestemmelser til bekæmpelse af grænseoverskridende skattesvig og skatteunddragelse. Den omfatter også en adfærdskodeks for erhvervsbeskatning til bekæmpelse af skadelig skattekonkurrence.[1]

Med hensyn til samarbejde på skatteområdet har EU vedtaget direktiv 77/799/EØF om gensidig bistand mellem medlemsstaternes kompetente myndigheder inden for området direkte skatter og afgifter på forsikringspræmier[2] og direktiv 2003/48/EF om beskatning af indtægter fra opsparing i form af rentebetalinger.[3]

Kommissionen er af den opfattelse, at som følge af ændringerne i Saint-Barthélemys status bør konventionsbestemmelser sikre, at mekanismerne i de to førnævnte direktiver vedrørende bistand og skattesamarbejde og beskatning af opsparing fremover fortsat finder anvendelse på Saint-Barthélemy.

I den redegørelse, som Frankrig vedlægger sit initiativ, erklærer Frankrig udtrykkeligt, at det vil "indgå de forpligtelser, der anses for at være nødvendige for, at reglerne vedrørende skattemæssig gennemsigtighed kan finde anvendelse på Saint-Barthélemy."

Kommissionen noterer sig dette engagement og vil rettidigt anbefale Rådet, at der åbnes forhandlinger med henblik på indgåelse af de relevante konventioner på basis af artikel 218 i TEUF. Denne anbefaling vil navnlig omfatte forslag til de forhandlingsdirektiver, der er nødvendige til formålet.

Med hensyn til skadelig skattekonkurrence minder Kommissionen om de forpligtelser, som Frankrig sammen med andre medlemsstater har indgået inden for rammerne af ovennævnte adfærdskodeks på området for selskabsbeskatning. I henhold til dette dokument forpligter medlemsstaterne sig til at fremme vedtagelsen af kodeksens principper og afskaffe skadelige skatteforanstaltninger i de territorier, som traktaten ikke finder anvendelse på. Kommissionen følger det princip, at denne forpligtelse, der specifikt vedrører de nævnte territorier, ligeledes finder anvendelse på Saint-Barthélemy fra det øjeblik, hvor ændringen af øens status træder i kraft.

Vedrørende de andre områder

For fuldstændighedens skyld bemærker Kommissionen, at ændringen i øens status kan nødvendiggøre tekniske tilpasninger på flere områder i den afledte ret, navnlig vedrørende de oversøiske landes og territoriers associering til Den Europæiske Union, regionalpolitik, beskæftigelsespolitik, landbrugspolitik, havpolitik og toldunion. Disse tilpasninger bør foretages således, at der tages højde for den planlagte ændring i Saint-Barthélemys status i henhold til tidsplanen (ændring af status den 1. januar 2012).

Konklusion

Ændringen af øen Saint-Barthélemys status rejser i det store og hele ikke særlige problemer i forhold til EU's lovgivning. Visse tekniske tilpasninger i den afledte ret er dog nødvendige. Desuden vurderer Kommissionen, at for at EU's interesser kan sikres efter datoen for ændringen af øens status, er det vigtigt, at der indgås aftaler mellem Frankrig og Den Europæiske Union vedrørende:

- euroens fortsatte anvendelse og den lovgivning, der sigter mod Den Økonomiske og Monetære Unions rette funktion

- god forvaltning på skatteområdet og især gensidig bistand vedrørende skattesamarbejde og beskatning af opsparing.

[1] Resolution vedtaget af Rådet og repræsentanterne for medlemsstaternes regeringer, forsamlet i Rådet, af 1. december 1997 om en adfærdskodeks for erhvervsbeskatning, EFT C 2 af 6.1.1998, s. 2.

[2] EFT L 336 af 27.12.1977, s. 15.

[3] EUT L 157 af 26.6.2003, s. 38.